KIRJALLINEN KYSYMYS E-1922/01 esittäjä(t): Fiorella Ghilardotti (PSE) ja Giovanni Pittella (PSE) komissiolle. Keskiportaan virkanimitykset.



Virallinen lehti nro 081 E , 04/04/2002 s. 0076 - 0077



KIRJALLINEN KYSYMYS E-1922/01 esittäjä(t): Fiorella Ghilardotti (PSE) ja Giovanni Pittella (PSE) komissiolle (29. kesäkuuta 2001) Aihe: Keskiportaan virkanimitykset Verotuksen ja tulliliiton pääosaston oikeudellisista asioista vastaavan yksikön päällikön virka on ollut täyttämättä 9 kuukauden ajan. Eräs virkamies hoitaa sitä tilapäisesti viran avoimeksi jäämisestä saakka. Vapaa virka julistettiin hakuun, hakumenettely on saatu päätökseen ja on laadittu kolmen hengen ehdokasluettelo. - Miksi virkatehtäviä tilapäisesti hoitavaa virkamiestä ei ole otettu mukaan tähän luetteloon, vaikka pääjohtaja on ollut tyytyväinen hänen toimintaansa? - Miksi valintamenettelyn päätyttyä yhtäkään luettelossa olevaa ehdokasta ei ole valittu virkaan? - Mitä komissio aikoo tehdä viran täyttämiseksi? Aikooko se vapauttaa nykyisen väliaikaisen viranhoitajan tehtävistään, sillä häntä ei ole valittu ehdokasluetteloon? On helppo havaita, että vaikka komissio vakuuttaa usein avoimuuttaan, edelleen käytetään kuten aiemminkin, omituisia valintamenettelyitä keskiportaan virkamieskunnassa. Tyypillistä on, että vapaa virka jäädytetään pitkäksi aikaa odotetaan toivotun hakijan valitsemista tai, että nimitetään valintalautakuntia, joiden puolueettomuus on vain näennäistä ja jotka eivät kykene vastustamaan pääjohtajien ja kabinettien painostusta. Keskiportaan virkamieskunta on olennainen osa virkakoneistoa. - Mitä komissio aikoo siis tehdä lopettaakseen tällaisen käytännön, joka estää virkamiehiä ja myös laajempia kansalaispiirejä ottamasta vakavasti yksikönpäälliköiden nimittämistä? - Eikö komissio ole sitä mieltä, että sen pitää tarkistaa omaa nimityspäätöstään, sillä se keskittää kaiken valitsemisvallan pääjohtajan käsiin eikä avoimuudesta ole tietoakaan? Frederik Bolkesteinin komission puolesta antama vastaus (26. syyskuuta 2001) Menettely, joka liittyy kunnianarvoisten parlamentin jäsenten mainitseman viran haettavaksi julkaisemiseen, pantiin käyntiin hyvissä ajoin. Tosiasiallista viran haettavaksi julkaisemista jouduttiin kuitenkin lykkäämään, koska kyseisen tason virkoihin ei löytynyt tarvittavia määrärahoja. Määrärahaongelman ratkettua ilmoitus avoimesta virasta julkaistiin 8. maaliskuuta 2001 ilmestyneessä avoinna olevien toimien luettelossa (N:o 11). Hakuaika virkaan päättyi 22. maaliskuuta 2001. Viran tilapäinen hoito järjestettiin komission työjärjestyksen 24 artiklan mukaisesti sen sijaan, että olisi tehty päätös viransijaisen hankkimisesta. Avoinna ollutta virkaa haki yhdeksän henkilöä, muun muassa yksikön päällikön tehtävää tilapäisesti hoitanut virkamies. Esivalintaraati tutki saapuneet hakemukset, minkä jälkeen se kertoi kantansa verotuksen ja tulliliiton pääosaston pääjohtajalle. Seuraavaksi asia siirtyi virkanimityksiä hoitavalle neuvoa-antavalle komitealle, joka antoi lausuntonsa 17. toukokuuta 2001. Neuvoa-antava komitea päätyi siihen tulokseen, että ehdokkaiden joukossa oli kaksi virkaan sopivaa ehdokasta, joiden nimet se esitti aakkosjärjestyksessä. Nimittävä viranomainen nimitti oikeudellisista asioista vastaavan yksikön uuden päällikön, jonka nimitys tuli voimaan 1. heinäkuuta 2001. Nimitetty on toinen neuvoa-antavan komitean valitsemista ehdokkaista. Yksikön päällikön tehtävää tilapäisesti hoitanut virkamies ei ollut neuvoa-antavan komitean valitsemien ehdokkaiden joukossa. On muistettava, ettei virkamies, joka on hoitanut yksikön päällikön tehtäviä tilapäisesti, ole etusijalla muihin hakijoihin nähden virkaa täytettäessä. Kyseinen virkamies jätti 22. toukokuuta 2001 ilmoituksen, jossa hän haki vapautusta tehtävistään. Komissio on ilmoittanut parlamentille uudistuksestaan, jolla on tarkoitus lisätä keskiportaan virkamieskunnan valintamenettelyn avoimuutta muun muassa valintalautakunnan avulla. Samaa valintamenettelyä on noudatettu kyseessä olevassa tapauksessa(1). (1) Tiedonanto ylemmästä virkamieskunnasta (TSK(2000) 2305/05, 22.12.2000) ja kuulemisasiakirja keskiportaan virkamieskunnasta (TSK(2001) 322/4, 28.2.2001).